Niy ma nadzieje dlŏ ludzkości, 18.03.2018
- dżym na szlagzanie
- legalny wampir
- napranŏ pani modŏ
We Kornwaliji wielkŏ haja po tym, jak na fanpejdżu jednego ze tamtyjszych zabytkowych statkōw, pokŏzała sie fotografijŏ żymeł ze dżymym na szlagzanie. Kożdy richtich Kornwalijŏk wiy, iże na żymłã dŏwŏ sie nojprzōd dżym, a na niego dopiyro szlagzanã. Dżym na szlagzanie jedzōm przecã ino gupielŏki z Devonu. Zarŏz na drugi dziyń rano na tym samym fanpejdżu pokŏzały sie przeprosiny, kaj pracownicy przisiōngli, iże jejich restauracyjŏ nigdy by niy zrobiyła takigo ôszkliwego błyndu. To tak trochã, jakby u nŏs ftoś wraziōł marchewkã do roladōw. Fu!
Zdrzōdło: The Independent.
We Rumuniji gyricht pedzioł 63-letniymu chopowi, że ôn niy żyje. Ôn ôd 1992 roku miyszkoł we Turcyji i niy kōntaktowoł sie ze familijōm, tōż jego baba po pŏru latach wyrobiyła mu akt zgōnu ze datōm 2003. Chop chcioł ôdnowić dokumynta, przijechoł do Rumunije i tam bōł heresztowany za niyżycie. Poszoł tōż do sōndu, tam przegroł, bo za niyskoro poprosiōł ô uniyważniynie aktu, i tak ôstoł żywym umartym. Nojlepszy dowōd na to, iże we Rumuniji do dzisiej mogōm żyć wampiry.
Zdrzōdło: The Guardian.
We Arizonie we USA modŏ pani była heresztowanŏ po tym, jak jechała ôpitŏ autym na swōj ślub. Możno i żŏdyn by sie niy dowiedzioł, jakby niy to, że po drōdze miała wypadek. Kobiyta trefiyła na kōmisariat, tam szandarzi wziōnli jeji krew i puściyli jã na ślub. Niy wiadōmo, jeźli dojechała na czas. Ino czymu ôna piyła już przed ślubym?
Zdrzōdło: Time.
szl_Latn szl_Latn ind_Latn pol_Latn szl_Latn eng_Latn szl_Latn eng_Latn szl_Latn szl_Latn